b'\n_START_ARTICLE_\nJure Kvak Kvak\n_START_PARAGRAPH_\nJure je literarni lik v slikanici z naslovom Jure Kvak Kvak, avtorice Sa\xc5\xa1e Vegri. Delo je ilustriral Kostja Gatnik, iz\xc5\xa1lo pa je leta 1975.\n_START_SECTION_\nVsebina\n_START_PARAGRAPH_\nJure je bil vedno zelo \xc5\xbeejen. Vsako \xc5\xbelico juhe je pridno zalival z vodo. Ko je imel poln kro\xc5\xbenik in prazen kozarec, je prosil teto Otilijo, da mu da \xc5\xa1e malo vode. Teta ni mogla Juretu ni\xc4\x8desar odre\xc4\x8di, pri sebi pa si je dejala:\xc2\xa0\xc2\xbbSaj bo\xc5\xa1 postal \xc5\xa1e \xc5\xbeaba, \xc4\x8de se bo\xc5\xa1 tako nalival z vodo\xc2\xab. \xc5\xa0e preden je to izgovorila, se je Jure spremenil v \xc5\xbeabo. Skakal je po kuhinji in regal in kvakal. Otilija se je v vsej zmedenosti domislila re\xc5\xa1itve in ponudila Juretu, da lahko dobi jesti, karkoli si \xc5\xbeeli. Ta je hotel smetano z jagodami. Potem je teti \xc5\xa1e naro\xc4\x8dil, naj ga odnese v lu\xc5\xbeo, dokler ne bo hrana pripravljena. Otilija je storila, kot ji je naro\xc4\x8dil. Ko se je Jure najedel smetane z jagodami, je ponovno postal \xc4\x8dlovek.\n_START_SECTION_\nPredstavitev lika\n_START_PARAGRAPH_\nJure je petletni de\xc4\x8dek, ki stanuje v velikem bloku na Tr\xc5\xbea\xc5\xa1ki cesti. Ima o\xc4\x8dka in mamico, ki ga imata zelo rada, a vendar ima tudi teto Otilijo, ki ga ima \xc5\xa1e malo raj\xc5\xa1i, saj ga nikoli ne vle\xc4\x8de za u\xc5\xa1esa, nikoli ga ne krega, niti ko je poreden.\n_START_SECTION_\nSodobna pravljica\n_START_PARAGRAPH_\nBesedilo Jure Kvak Kvak spada med sodobne pravljice. Za to literarno vrsto je zna\xc4\x8dilno, da svet ni enodimenzionalen, ampak dvodimenzionalen. Pravljica se dogaja na dveh ravneh, prva raven je realni svet, ki spominja na zunanji svet. Iz te realnosti se dogajanje premakne na drugo raven, v fantasti\xc4\x8den svet. Pogoste teme v sodobnih pravljicah so otro\xc5\xa1ka \xc5\xbeelja, otro\xc5\xa1ki prekr\xc5\xa1ek, nesre\xc4\x8da, po\xc5\xa1kodba. Dogajanje sodobne pravljice vodi otrok in ne pravlji\xc4\x8dni junak: Juretova \xc5\xbeelja spro\xc5\xbei dogajanje; zaradi popite vode se spremeni v \xc5\xbeabo, kar bralca popelje v drug svet, nato pa ga spet vrne nazaj, ko \xc5\xbeaba spet postane otrok.'